അഴീക്കലില് ഇനിയും എത്താത്ത മറൈന് ആംബുലന്സും തീരദേശ സ്റ്റേഷനും അഴീക്കല് തുറമുഖത്തിന് സമീപം കഴിഞ്ഞ ഒരു മാസത്തിനുളളില് രണ്ട് അപകടങ്ങളിലായി അഞ്ച് മത്സ്യത്തൊഴിലാളികളാണ് മരിച്ചത്. നിരവധി പേര്ക്ക് പരിക്കുമേറ്റു. കഴിഞ്ഞ ദിവസം തീരത്തിന് 100 മീറ്റര് അകലെ വെച്ച് ഓംകാരം വളളം വലിയ തിരമാലയില് പെട്ടുണ്ടായ അപകടത്തില് തീരഗ്രാമത്തിലെ ഒരു വാര്ഡിലെ നാലുപേര് മരിച്ചതിന്റെ കണ്ണീരാറിയിട്ടില്ല. അപകടങ്ങളിലൊക്കെ രക്ഷാപ്രവര്ത്തനം വൈകുന്നത് മുതല് മറൈന് ആംബുലന്സ് ഇല്ലാത്തതും തീരദേശ പൊലീസ് സ്റ്റേഷന് സ്ഥാപിക്കാത്തതും അടക്കം നിരവധി പരാതികളാണ് മത്സ്യത്തൊഴിലാളികളും ധീവരസഭാ നേതാക്കളും ഉന്നയിക്കുന്നത്. വളളം അപകടത്തില്പ്പെട്ട സമയത്ത് വയര്ലെസ് സന്ദേശം നല്കിയിട്ടും അത് സ്വീകരിക്കാന് പൊലീസ് പട്രോളിങ് ബോട്ടില് ആളില്ലായിരുന്നുവെന്നും ഇതിനെക്കുറിച്ച് അന്വേഷണം വേണമെന്നുമാണ് അഴീക്കലിലെ മത്സ്യത്തൊഴിലാളികള് പറയുന്നത്. മത്സ്യത്തൊഴിലാളികളെ രക്ഷിക്കാനെന്ന പേരിലാണ് ഫിഷറീസ് വകുപ്പിന്റെ പട്രോളിങ് ബോട്ട് വാടകയ്ക്കെടുത്തിട്ടുള്ളത്. എന്നാല് അപകടം ഉണ്ടായി ഏറെക്കഴിഞ്ഞാണ് ബോട്ട് എത്തിയത്. മത്സ്യത്തൊഴിലാളികളും അപകടം അറിഞ്ഞ് എത്തുന്നവരുമാണ് പലപ്പോഴും കടലിലേക്ക് രക്ഷാപ്രവര്ത്തനത്തിനായി ആദ്യം എത്തുന്നത്. ഓംകാരം വളളം തീരത്തിന് 100 മീറ്റര് അകലെ മാത്രമായിരുന്നിട്ടും നാലുപേരുടെ ജീവനാണ് നഷ്ടപ്പെട്ടത്. അഴീക്കല് തീരദേശത്തിന് ബഡ്ജറ്റില് ഒരു മറൈന് ആംബുലന്സ് പ്രഖ്യാപിച്ചിട്ട് മൂന്ന് വര്ഷമായി. കേരളത്തില് ബേപ്പൂരില് മാത്രമാണ് മറൈന് ആംബുലന്സ് ഉളളതായും ഉദ്ഘാടനം കഴിഞ്ഞതായും അറിയാവുന്നത്. പ്രത്യേകിച്ച് കൊല്ലം, ആലപ്പുഴ ജില്ലകളുടെ അതിര്ത്തി കേന്ദ്രമാണ് വലിയഴീക്കല് ഹാര്ബര്. തന്ത്രപ്രധാനമായ കേന്ദ്രവും രണ്ട് ജില്ലകളുടെ ബോര്ഡറുമാണ്. അതുകൊണ്ട് തന്നെ ഇവിടെ ഒരു മറൈന് ആംബുലന്സ് അത്യാവശമാണെന്ന് ധീവരസഭ കാര്ത്തികപ്പളളി താലൂക്ക് സെക്രട്ടറി അനില് ബി കളത്തില് ഏഷ്യാവില് മലയാളത്തോട് പറഞ്ഞു. അഴീക്കലില് അപകടം ഉണ്ടായ സ്ഥലം. കടലില് ഒരു അപകടം പറ്റിയാല്, അപകടം മാത്രമല്ല, അറ്റാക്ക്, മസ്തിഷ്കാഘാതം എന്നിവ ജോലിക്കിടയില് മത്സ്യത്തൊഴിലാളികള്ക്ക് വരാന് സാധ്യതയുണ്ട്. കടലില് വെച്ച് സംഭവിക്കാവുന്നതുമാണ്. മുന്പ് സംഭവിച്ചിട്ടുമുണ്ട്. ഈ സമയത്ത് വളരെ വേഗത്തില് ചികിത്സയോ, മരുന്നോ നല്കിയാല് അവരെ രക്ഷിക്കാന് കഴിഞ്ഞേക്കും. സാധാരണ മത്സ്യത്തൊഴിലാളികള്ക്ക് കടലില് ഇത്തരം അത്യാഹിതം ഉണ്ടായാല് അവിടുന്ന് ഓടി ഒന്നര രണ്ട് മണിക്കൂര് കൊണ്ട് കരയില് വരുന്നേരം അവര് മരണപ്പെടുകയാണ് പതിവ്. അങ്ങനെ ഒരുപാട് മരണങ്ങള് സംഭവിക്കുന്നുണ്ട്. അപകടം പറ്റിയാല് അവരെ പ്രഥമശുശ്രൂഷ നല്കി ചികിത്സിച്ച് തിരികെ ജീവിതത്തിലേക്ക് കൊണ്ടുവരാന് കഴിയുന്നില്ല. ഇതിനെല്ലാം തീരദേശത്തിന് ഒരു മറൈന് ആംബുലന്സ് അത്യാവശമാണെന്നും അനില് വ്യക്തമാക്കുന്നു. അഴീക്കല് ഹാര്ബറില്നിന്ന് ഒരു നോട്ടിക്കല് മൈല് അകലെ അഴീക്കല് പൊഴിക്കടുത്താണ് കഴിഞ്ഞ ദിവസത്തെ അപകടം ഉണ്ടായത്. വലിയഴീക്കല് തറയില്കടവ് കാട്ടില് അരവിന്ദന്്റെ ഉടമസ്ഥതയിലുളള വളളത്തില് 30 പേര്ക്കോളം പോകാവുന്നതാണ്. സംഭവദിവസം 13 പേര് ഈ വളളത്തിലും മൂന്നുപേര് കാരിയര് വളളത്തിലും ഉണ്ടായിരുന്നുവെന്ന് അപകടത്തില് പരുക്കേറ്റ് ആശുപത്രിയിലുളള പ്രക്കാട്ടാത്ത് അക്ഷയകുമാര് പറഞ്ഞു. പുലര്ച്ചെ അഞ്ചു കഴിഞ്ഞപ്പോഴാണ് തറയില്ക്കടവില് നിന്ന് വളളം വലിച്ച് പോകുന്നത്. വലിയഴീക്കല് ഹാര്ബറിലൂടെ അഴീക്കല് ഭാഗത്ത് വന്നു. ഒരു തവണ വല വലിച്ചപ്പോള് 2,400 രൂപയുടെ മീനും കിട്ടിയിരുന്നു. അത് കാരിയര് വളളത്തില് ഹാര്ബറില് കൊണ്ടുപോയി കൊടുത്തിട്ട് വീണ്ടും വന്നു. രണ്ടാമത്തെ തവണ വല വലിക്കുമ്ബോഴാണ് വലിയ തിര വരുന്നതും അപകടത്തില് പെട്ട് വളളം മറിയുന്നതും. വലയുളളതിനാല് അതില് കുരുങ്ങാനുളള സാധ്യത വളരെ കൂടുതലായിരുന്നു. കാരിയര് വളളത്തിലുണ്ടായിരുന്നവര് രക്ഷിക്കാന് വന്നപ്പോള് മറ്റൊരു വലിയ തിരയടിച്ച് അവരും മറിഞ്ഞു. എല്ലാവര്ക്കും മരണവെപ്രാളമായിരുന്നു. പലരുടെയും തല കടലില് ഇട്ട കരിങ്കല് ഭിത്തിയില് ഇടിച്ചു. കടലില് ഉണ്ടായിരുന്ന മറ്റ് വളളങ്ങളിലെ മത്സ്യത്തൊഴിലാളികളും തീരത്ത് നിന്ന് എത്തിയവരും ജീവന് പണയം വെച്ചാണ് രക്ഷാപ്രവര്ത്തനം നടത്തിയത്. ആശുപത്രിയില് എത്തി രണ്ടാം ദിവസമാണ് കൂടെ ഉണ്ടായിരുന്ന നാലുപേര് പോയെന്ന് ബന്ധുക്കള് അറിയിച്ചതെന്നും അക്ഷയകുമാര് പറഞ്ഞു. അപകടത്തില്പ്പെട്ട വളളം കരയ്ക്ക് എത്തിക്കുന്നു. അഴീക്കലില് കടലില് അപകടം ഉണ്ടായാല് മറൈന് എന്ഫോഴ്സ്മെന്റും തീരദേശ പൊലീസും നീണ്ടകരയില് നിന്നോ തോട്ടപ്പള്ളില് നിന്നോ ആണ് എത്തേണ്ടത്. നിലവില് വലിയഴീക്കലില് നിന്നും 21 കിലോമീറ്റര് അകലെയാണ് തോട്ടപ്പളളി. നീണ്ടകരയാണെങ്കിലോ മുപ്പത് കിലോമീറ്റര് അകലെയും. മത്സ്യത്തൊഴിലാളികള് അപകട വിവരം അറിയിച്ച് കഴിഞ്ഞാല് അവിടെ നിന്നും കടല്മാര്ഗം ഒരു ബോട്ട് ഓടി എത്തണമെങ്കില് കുറഞ്ഞത് ഒന്നര മണിക്കൂര് എടുക്കും. കോസ്റ്റ് ഗാര്ഡോ നേവിയോ ആണ് വരേണ്ടതെങ്കില് കൊച്ചിയില് നിന്നാണ് എത്തേണ്ടതും. കൂടുതല് സംഭവങ്ങളിലും കാണാതായ മത്സ്യത്തൊഴിലാളികളുടെ തിരച്ചിലിനാണ് ഇവ ഉപകരിക്കുക. അപ്പോഴത്തേക്കും അവരുടെ ജീവന് നഷ്ടപ്പെട്ടിട്ടുണ്ടാകും. ഉടനടി രക്ഷാപ്രവര്ത്തനം നടത്താന് കഴിയുന്ന സര്ക്കാര് സംവിധാനം അഴീക്കലില് ഇല്ലെന്നതാണ് വസ്തുത. 2018ല് അഴീക്കലില് കോസ്റ്റ് ഗാര്ഡ് സ്റ്റേഷന് തുടങ്ങുന്നതിന് കേന്ദ്രത്തിന്റെ അനുമതി ലഭിച്ചിരുന്നു. ഇതിനായി ആലപ്പാട് ഗ്രാമപഞ്ചായത്തില് രണ്ടിടത്ത് സ്ഥലങ്ങള് കണ്ടെത്തിയിരുന്നെങ്കിലും പദ്ധതി യാഥാര്ത്ഥ്യമായില്ല ഇതുവരെ. കൂടാതെ അഴീക്കലില് തീരദേശ പൊലീസ് സ്റ്റേഷന് വേണമെന്ന നാട്ടുകാരുടെ ആവശ്യവും പരിഗണിക്കപ്പെട്ടിട്ടില്ല. അപകടത്തില് മരിച്ച മത്സ്യത്തൊഴിലാളികളുടെ കുടുംബങ്ങള്ക്ക് 10,000 രൂപയും പരുക്കേറ്റവര്ക്ക് 5,000 രൂപയുമാണ് സര്ക്കാര് ധനസഹായമായി പ്രഖ്യാപിച്ചത്. ക്ഷേമനിധിയോ, ഇന്ഷുറന്സ് ആനുകൂല്യമോ ലഭിച്ചാല് മാത്രമാണ് കുടുംബനാഥനെ നഷ്ടമായ അങ്ങേയറ്റം ദരിദ്ര അവസ്ഥയിലുളള മത്സ്യത്തൊഴിലാളി കുടുംബങ്ങള്ക്ക് ആശ്വാസമാകുക. എന്നാല് അപകടത്തില് പെട്ട് മരിച്ച മത്സ്യത്തൊഴിലാളികളില് ഒരാള് പെന്ഷന് പ്രായം കഴിഞ്ഞതിനാല് ക്ഷേമനിധി ആനുകൂല്യം ലഭിക്കില്ല. കൂടാതെ ഇന്ഷുറന്സ് എടുത്തിട്ടുമില്ല. മരണമടഞ്ഞ മറ്റ് മൂന്നുപേര്ക്കും ഇന്ഷുറന്സും ക്ഷേമനിധിയും ഉണ്ടായിരുന്നില്ല. അതിനാല് താത്കാലിക സഹായത്തിന് പുറമെ സര്ക്കാര് പ്രത്യേക താത്പര്യം എടുത്ത് ഇവര്ക്ക് സാമ്ബത്തിക സഹായം നല്കേണ്ടതുണ്ടെന്നും അനില് ബി കളത്തില് പറയുന്നു. മരണമടഞ്ഞ മത്സ്യത്തൊഴിലാളികളുടെ വീട്ടിലെത്തിയ ഫിഷറീസ് മന്ത്രി സജി ചെറിയാന്, എംഎല് പി ചിത്തരഞ്ജന്, എംപി ആരിഫ് എന്നിവര്. ക്ഷേമനിധിയില് അംഗത്വമുളള തൊഴിലാളി മത്സ്യബന്ധനത്തിനിടെ മരിച്ചാല് 10 ലക്ഷം രൂപ ക്ഷേമനിധിയില് നിന്നും മത്സ്യഫെഡിലെ സുരക്ഷാപദ്ധതിയില് അംഗമായാല് 10 ലക്ഷം രൂപ ഇന്ഷുറന്സ് തുകയായുമാണ് മത്സ്യത്തൊഴിലാളി കുടുംബങ്ങള്ക്ക് ലഭിക്കുക. അഴീക്കലിലെ അപകടം മുന്നിര്ത്തി മത്സ്യഫെഡില് അംഗങ്ങളായ മുഴുവന് തൊഴിലാളികളെയും ഇന്ഷ്വര് ചെയ്യിക്കുന്നതിന് സര്ക്കാരിന്റെയോ തദ്ദേശ ഭരണ സ്ഥാപനങ്ങളുടെയോ ഭാഗത്ത് നിന്ന് ഇടപെടല് ഉണ്ടാകേണ്ടതുമാണ്. അറുപത് വയസ് കഴിഞ്ഞ് ആരോഗ്യത്തിന് അവശതകള് നേരിടുന്ന കാലത്തും കടലില് പണിക്ക് പോകേണ്ടി വരുന്ന അവസ്ഥയാണ് തീരദേശത്തെ പല കുടുംബങ്ങളിലും ഉളളത്. മക്കളെ പഠിപ്പിച്ചതും വിവാഹം കഴിപ്പിച്ചതും വീട് വെച്ചതും അടക്കമുളള കടങ്ങള് നേരിടുന്നവരാണ് പലരും. മത്സ്യത്തൊഴിലാളി ആയതിനാലും അവരുടെ അവസ്ഥകള് അറിയുന്നതിനാലും സഹപ്രവര്ത്തകര്ക്ക് ആരെയും പണിക്ക് വരേണ്ടെന്ന് പറഞ്ഞ് വിലക്കാന് കഴിയുകയുമില്ല. 18 ലക്ഷം രൂപയുടെ നഷ്ടമാണ് വളളം അപകടത്തില് പെട്ടതിനെ തുടര്ന്ന് ഉണ്ടായതെന്ന് ഉടമയായ എ അനീഷ് പറയുന്നു. അനീഷിന്റെ അച്ഛന് അരവിന്ദന്, അമ്മാവന് തങ്കപ്പന് എന്നിവരും അപകടദിവസം വളളത്തില് ഉണ്ടായിരുന്നു. പലിശയ്ക്ക് അടക്കം പണം പലരോടും വാങ്ങി 18 ലക്ഷത്തിന് വളളം ഇറക്കിയിട്ട് അധികം മാസങ്ങളായിട്ടില്ല. വള്ളത്തിന്റെ എന്ജിനുകള് നശിച്ചു. വലയ്ക്കും വലിയ കേടുപാടുകള് സംഭവിച്ചിട്ടുണ്ട്. മുങ്ങിപ്പോയ കാരിയര് വളളം ഇതുവരെയും കിട്ടിയിട്ടില്ലെന്നും അനീഷ് പറഞ്ഞു. ഓഖിക്ക് ശേഷം ന്യൂനമര്ദ്ദവും കാറ്റും നിരന്തരം ഉണ്ടായിക്കൊണ്ടിരിക്കുകയാണ്. സര്ക്കാരിന്റെ മുന്നറിയിപ്പ് മൂലം കടലില് പോകാന് കഴിയാത്ത ദിവസങ്ങളുടെ എണ്ണവും മുന്പത്തെക്കാള് അഞ്ചിരട്ടി കൂടുതലാണ്. തുടര്ച്ചയായി പണി ഇല്ലാത്ത അവസ്ഥയില് ദുരിത ജീവിതമാണ് ഒരു വര്ഷത്തിന്റെ പകുതിയിലേറെ സമയവും മത്സ്യത്തൊഴിലാളി കുടുംബങ്ങളിലേത്. അതുകൊണ്ട് തന്നെ കടലില് പോകരുതെന്ന് സര്ക്കാര് മുന്നറിയിപ്പ് പ്രഖ്യാപിക്കുന്ന ദിവസങ്ങളില് സൗജന്യ റേഷനോ, ചെറിയ സാമ്ബത്തിക സഹായമോ മത്സ്യത്തൊഴിലാളി സമൂഹത്തിന് നല്കാന് കഴിയുന്ന വിധത്തില് സാമ്ബത്തിക പാക്കേജ് തയ്യാറാക്കണമെന്നാണ് ധീവരസഭയും മത്സ്യത്തൊഴിലാളി സമൂഹവും ആവശ്യപ്പെടുന്നത്.